Nachere wiitere Nacht im Bus ben ich am Morge frueh in Tuxla aacho. Dete send mini Spanischkenntniss es erschts mol so rechtig pruefft worde woell mech de Reisefuehrer mol so voll im Stech glo het. Het scho  demet aagfange, dasses es neus Busterminal geh het vor ca. eme halbe johr, wo neu ebe zemmli osserhalb vom Zentrum esch. De hani zerscht mol muesse usefende, wo dass d'Collectivos is Zentrom fahred. Tuxla saelber esch d'Hauptstadt vom Staat Chiapas ond es Industriezentrom wo nuet z'biete het. Esch denne foer mech au nor Omstigestadt foer zom Canyon de Sumidero wo ca. 10km osserhalb esch gsi. Natuerli send d'Minibus det use au noemme dete gfahre, wo i mim Fuehrer gstande esch. Dasmol beni aber uusnahmswiis a  Mexikaner grote wo sech uuskennt haend ond mer en korrekti Waegbeschriibig zom Abfahrtsort haend choenne geh. So het de doch alles relativ riibigslos klappet.    D'Fahrt de Canyon hendere esch denne au voll cool gsi. De Canyon esch ca. 12km lang ond a de hoechschte Stelle oeber 1000m tuef. Met Higspeedboetli semmer de Floss henderegfahre ond do ich wederom zemmli frueh am morge dra gsi be, hets nonig viel Verchehr gha ond e huufe Tier send no onderwaex gsi. Waehrend d'Hefahrt sehr gmuetlech met  etleche Stopps waege de Canyonbewohner oder interessante Felsformatione gsi esch, esches denne ofem Roeckwaeg met Vollgas zroegg gange, die Boetli send de au zemmli abgange ond nach ca. 2.5 Stond semmer zroegg gsi.